### Beslutningstema

Der træffes beslutning om godkendelse af budgetopfølgning pr. 30. april 2024 og bevillingsmæssige ændringer.

### Sagsfremstilling

Ifølge kommunens Økonomiske Procedurer skal fagudvalgene behandle forventninger til årsregnskabet ved to årlige budgetopfølgninger. Denne budgetopfølgning pr. 30. april 2024 skal sikre budgetoverholdelse af budget 2024 samt tid til at gennemføre eventuelle korrigerende tiltag, som kan sikre budgetoverholdelse for 2025.

Budgetopfølgningen indeholder generelle bemærkninger og konklusioner fra de specifikke budgetopfølgninger pr. 30. april 2024 til fagudvalgene.

![](data:image/png;base64...)

Samlet konklusion i forhold til korrigeret budget

Samlet forventes et mindreforbrug på 78,1 mio. kr. i forhold til det korrigerede budget som sammensættes af udsving på såvel driftsudgifter (mindreforbrug 7,1 mio. kr.), renter (mindreforbrug 2,5 mio. kr) som anlægsudgifter (mindreforbrug 68,6 mio. kr.).

De samlede driftsudgifter udviser en forbrugsprocent på 30,07 % efter årets første 4 måneder og dermed lidt under det forventede forbrug efter 4 måneder på 33,33 %.

Ved budgetopfølgningen er der en forventning om et mindreforbrug i forhold til det korrigerede budget på 7,1 mio. kr., som sammensættes af et forventet mindreforbrug på serviceudgifter på 3,2 mio. kr., et forventet mindreforbrug på indkomstoverførsler på 3,5 mio. kr. og et forventet mindreforbrug uden for servicerammen på 0,4 mio. kr.

På serviceudgifter er de væsentligste mindreforbrug på erhverv (2,0 mio. kr.), centrale puljer (3,0 mio. kr.), voksen/social (4,6 mio. kr.), fritid og idræt (2,2 mio. kr.) og arbejdsmarkedsområdet (3,5 mio. kr.).

Modsatrettet forventes et merforbrug på administration (5,5 mio. kr.), teknik og ejendomme (3,5 mio. kr.) og forebyggelse og anbringelse (7,3 mio. kr.).

Samlet forventes et mindreforbrug på serviceudgifterne på 3,2 mio. kr.

På indkomstoverførsler forventes et samlet mindreforbrug på 3,5 mio. kr., som primært kan henføres til et forventet mindreforbrug på 5,1 mio. kr. på førtidspension, tabt arbejdsfortjeneste og 2,3 mio. kr. på kontante ydelser og modsatrettet et merforbrug på 2,4 mio. kr. på driftsudgifter til aktivering.

Det kan forventes, at der kommer en midtvejsregulering af indkomstoverførslerne, men på nuværende tidspunkt kendes størrelsen af reguleringen ikke.

I forhold til udgifter uden for servicerammen er forventningen et mindreforbrug på 0,4 mio. kr.

På anlægssiden ligger forbrugsprocenten ultimo april på 15,12 %, hvilket svarer til et forbrug på 29,2 mio. kr. Det korrigerede budget er 192,9 mio. kr.

På anlæg forventes et samlet mindreforbrug på 68,6 mio. kr., som hovedsageligt kan henføres til periodeforskydninger under Økonomiudvalget (16,0 mio. kr.), Teknik- og Miljøudvalget (37,7 mio. kr.), Socialudvalget (2,1 mio. kr.), Kultur- og Fritidsudvalget (3,9 mio. kr.), Børn og skoleudvalget (5,5 mio. kr.) og Klima-, Vækst- og Udviklingsudvalget (3,4 mio. kr.). Ved årets udgang vil uforbrugte midler på igangværende anlægsprojekter søgt overført til 2025.

Samlet konklusion i forhold til servicerammen (oprindeligt budget)

Økonomiaftalen mellem regeringen og KL indeholder fortsat muligheder for sanktioner såfremt landets kommuner under ét ikke holder sig inden for den aftalte serviceramme, der måles i forhold til det oprindelige budget.

Ved budgetopfølgningen udgør de afholdte serviceudgifter 614,0 mio. kr. hvilket svarer til 30,37 % af det oprindelige budget og 30,28 % af det korrigerede budget og dermed noget under de forventede 33,33 %.

Ved budgetopfølgningen forventes der serviceudgifter på 2.024,0 mio. kr., hvilket er 2,8 mio. kr. mere end det oprindelige budget hvilket understøtter en forventning om overholdelse af rammen.

Det er forvaltningens samlede vurdering, at Tønder Kommune vil overholde servicedriftsrammen med et marginalt udsving i forhold til det oprindelige budget.

Bevillingsmæssige ændringer

Samlet søges der ved budgetopfølgningen om tillægsbevilling på 15,207 mio. kr., som fragår kassebeholdningen

### Indstilling Direktionen indstiller,

|  |  |
| --- | --- |
| at | budgetopfølgning pr. 30. april 2024 for Tønder Kommune godkendes, |
| at | der godkendes bevillingsmæssige ændringer i forbindelse med budgetopfølgningen på 15,207 mio. kr., som fragår kassebeholdningen, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 20. juni 2024, pkt. 5:

Indstillingen anbefales.

Maja Overgaard og Bjarne Christensen deltog ikke i mødet.

### Beslutning

Indstillingen godkendt.